Raġel li kien instab ħati fuq attakka mara b’mod vjolenti u żieni, ġie lliberat fl-appell wara li l-Imħallef innota li l-ewwel Qorti injorat fatti mportanti għad-difiċa tiegħu. Ir-raġel kien kundannat disa’ xhur ħabs sospiżi għal tliet snin, f’Diċembru tal-2015 wara li nstab ħati li kkaġuna ġrieħi ħfief fuq mara wara li kien attakkaha b’mod vjolenti. L-allegat inċident kien seħħ fis 26 ta’ Marzu, tal-2012, meta l-mara kienet marret tixtri ma’ binha ta’ erba’ snin u kienet għaddiet minn quddiem il-garaxx tar-raġel akkużat. It-tifel ried jara dgħajsa, li kienet tar-raġel, u li kien jaf minn mindu twieled, u fil-fatt dan mar u tellgħu fuq id-dgħajsa billi refgħu. F’ħin minnhom it-tifel induna li r-raġel kellu kokka f’gaġġa u ried jaraha. L-akkużat qallu li ma kellu ebda problemi. Hekk kif huwa niżel fuq spalltu lit-tifel għal garaxx, waslu fuq il-post it-tifel tal-akkużat u ħabib. L-allegata vittma qalet li hija niżlet ukoll fil-garaxx u qalet li f’ħin minnhom, l-akkużat, bit-tifel fuqu, fejn kien qed jerfgħu b’id waħda, imbuttaha għal mal-ħajt u beda jmissilha taħt il-ħwejjeġ b’id l-oħra, u li anke girfilha sidirha. Hija qalet li kienet beżgħana minnu u heddidha li jekk kienet se tgħid lil xi ħadd ta’ x’kien ġara, kienet se tispiċċa ħażin. Meta xehdet fil-Qorti, l-mara qalet li huwa qalilha li ried ikollu x’jaqsam magħha. Madankollu ħadd mill-Pulizija ma xehed li din il-mara fir-rapport li huwa qalilha dawn l-affarijiet, liema rapport il-mara għamlitu tliet ijiem wara l-każ. It-tifel tal-akkużat u sieħbu t-tnejn xehedu li l-mara deheret normali f’dik il-ġurnata u saħansitra kienet waqqfet titkellem magħhom fejn qaltilhom kemm tixtieq li ssib raġel li jkun iħobb lilha u lil uliedha. Qalu li kienet telqet għax qaltilhom li riedet tmur tixtri. Tliet ijiem wara, ir-raġel qalulu biex imur l-Għassa tal-Pulizija ta’ San Ġwann għall-interogazzjoni fuq l-allegat avvanz sesswali u ġrieħi ħfief. Huwa kien ċaħad l-allegazzjonijiet li saru kontrih kemm fl-istqarrija li ta dak il-ħin l-Għassa kif ukoll fix-xhieda tiegħu fil-Qorti. Ir-rapport lill-Pulizija sar mill-allegata vittma, li kienet akkumpanjata minn ommha, u li din inkorraġita’ bil-bosta biex tirraporta lir-raġel fuq dak li qaltilha bintha. Il-Qorti studjat sew is-sentenza mogħtija fl-ewwel Qorti, li kienet konvinta minn dak li qalet l-allegata vittma dwar il-grif li kellha f’sidirha. “L-Imħallef Consuelo Scerri Herrera qalet li l-istess Qorti ma tagħat l-ebda mportanza l-prova li nġiebet mid-difiża, u aktar tagħat importanza li l-mara kienet invistata minn tabib li sab grif li kien għadu kemm sar, meta l-allegat inċident seħħ tliet ijiem qabel, fejn suppost il-grif ikun iċċara xi ftit. Irid jiġi nnutat ukoll li l-mara kienet taħt kura psikjatrika għal dipressjoni li kellha, u li kienet fi stat li tikkommetti suwiċidu. Il-Qorti tal-Appell qalet li hija kienet aktar tal-opinjoni li l-Prosekuzzjoni ma setgħetx tibni każ dwar żewġ girfiet żgħar. Il-provi għandhom ikunu ferm aktar kredibbli, u li jkunu b’mod li ma jagħtu ebda dubju lill-Imħallef sedenti. Il-Qorti tal-Appell qalet li kienet qed tinnota wkoll li l-akkużat mingħajf ma kien obbligat iddeċieda li jixhed, u li x-xhieda tiegħu kienet taqbel ma xhieda oħra. Il-Qorti qalet ukoll li l-allegata vittma ma kienet konsistenti xejn fix-xhieda tagħha, u li kull ma għamlet hu, “li żiedet id-doża” u dan kull darba li qalet li storja. Tant li qalet ukoll fil-Qorti li r-raġel talabha biex ikollha x’taqsam miegħu, minkejja li l-ebda xhud ieħor, li lilu jew lilha qalet li storja, ħadd ma semma. Il-Qorti qalet li hija tħoss li l-konklużjoni tal-ewwel Qorti ma’ kienetx waħda sigura’ u sodisfaċenti, u għalhekk ħelset lill-akkkużat mill-akkużi kollha miġjubin kontrih.